b"\n_START_ARTICLE_\nSudan\n_START_SECTION_\nPrehist\xc3\xb2ria\n_START_PARAGRAPH_\nAl mil\xc2\xb7lenni\xc2\xa0VIII\xc2\xa0aC ja hi havia pobles de cultura neol\xc3\xadtica que s'havien establert al Sudan, amb un estil de vida sedentari i assentaments fortificats constru\xc3\xafts amb maons de fang. Complementaven la ca\xc3\xa7a i la pesca al Nil amb la collita de cereals i la ramaderia bovina. Durant el mil\xc2\xb7lenni\xc2\xa0V\xc2\xa0aC, immigrants provinents del S\xc3\xa0hara, que s'estava assecant, portaren l'agricultura a la Vall del Nil. Al llarg dels segles seg\xc3\xbcents, la poblaci\xc3\xb3 resultant d'aquest gresol cultural i gen\xc3\xa8tic desenvolup\xc3\xa0 una jerarquia social que es convert\xc3\xad en el Regne de Cuix, amb capital a Kerma, cap al 1700\xc2\xa0aC. Estudis antropol\xc3\xb2gics i arqueol\xc3\xb2gics han determinat que N\xc3\xbabia i l'Alt Egipte del per\xc3\xadode de Naqada eren gaireb\xc3\xa9 id\xc3\xa8ntics des d'un punt de vista \xc3\xa8tnic i cultural i, per tant, tots dos evolucionaren a un sistema de govern fara\xc3\xb2nic en paral\xc2\xb7lel cap al 3300\xc2\xa0aC.\n_START_SECTION_\nGeografia f\xc3\xadsica\n_START_PARAGRAPH_\nEl Sudan est\xc3\xa0 situat al nord de l'\xc3\x80frica, a les costes del Mar Roig, entre Egipte i Eritrea. Est\xc3\xa0 en part travessat pel Nil i els seus afluents. Fins al 2011 era el pa\xc3\xads m\xc3\xa9s extens de l\xe2\x80\x99\xc3\x80frica, per\xc3\xb2 amb la independ\xc3\xa8ncia del Sudan del Sud va passar a ser el tercer pa\xc3\xads m\xc3\xa9s gran del continent, despr\xc3\xa9s d\xe2\x80\x99Alg\xc3\xa8ria i la Rep\xc3\xbablica Democr\xc3\xa0tica del Congo. Al centre s'hi troba una gran plana, vorejada a l'est i l'oest per muntanyes. Al sud, el clima \xc3\xa9s el propi del Sahel, mentre que al nord \xc3\xa9s des\xc3\xa8rtic, on l'estaci\xc3\xb3 de pluges va des de l'abril fins a l'octubre. La desertitzaci\xc3\xb3, que es va estenent amb el pas del temps cap al sud, i l'erosi\xc3\xb3 del s\xc3\xb2l suposen greus problemes per al pa\xc3\xads.\n_START_SECTION_\nEstructura de govern\n_START_PARAGRAPH_\nEl Sudan t\xc3\xa9 un govern autoritari, i per tant tot el poder pol\xc3\xadtic recau en mans del President, Omar Hassan al-Bashir. Bashir i el seu partit pol\xc3\xadtic controlen el govern des que ell va dirigir el cop militar el 30 de juny de 1989._NEWLINE_Des de 1983 fins al 1997, el pa\xc3\xads va ser dividit en cinc regions al nord i tres al sud, cadascuna d'elles encap\xc3\xa7alada per un governador militar. Despr\xc3\xa9s del cop militar del 6 d'abril de 1985, les assemblees regionals es varen suspendre.\n_START_SECTION_\nDemografia\n_START_PARAGRAPH_\nAl cens de 1993 hi havia 25 milions d'habitants si b\xc3\xa9 per causa de la guerra i els moviments de poblaci\xc3\xb3 es desconeix el nombre de pobladors actual. Aquestes persones pertanyen a m\xc3\xa9s de 500 tribus, cadascuna amb les seves particularitats culturals, per\xc3\xb2 predominen els grups provinents de la barreja dels \xc3\xa0rabs i els nubis, per una banda, i els de ra\xc3\xa7a negra, per l'altra. La primera comunitat practica l'Islam (el 70% del total) i usa com a llengua oficial l'\xc3\xa0rab, que conviu amb altres idiomes nubis. La segona s'identifica amb ritus cristians o animistes i parla \xc3\xa0rab i angl\xc3\xa8s com a lleng\xc3\xbces de cultura, amb una gran varietat de lleng\xc3\xbces locals per a la comunicaci\xc3\xb3 quotidiana."